pythainlp/thaigov-v2-corpus-22032023 huggingface dataset:
วันจันทร์ที่ 8 กุมภาพันธ์ 2564
กทพ. เผยช่องทางการเติมเงินและเช็คยอดเงินคงเหลือบัตร Easy Pass ผ่านช่องทางต่าง ๆ
การทางพิเศษแห่งประเทศไทย (กทพ.) กระทรวงคมนาคม อำนวยความสะดวกให้แก่ผู้ใช้บริการบัตร Easy Pass สามารถเติมเงินสำรองค่าผ่านทางพิเศษบัตร Easy Pass ผ่านช่องทางต่าง ๆ ที่หลากหลายดังนี้
ผ่านทาง Application ธนาคาร
Krungthai NEXT ธนาคารกรุงไทยฯ (ฟรีค่าธรรมเนียม)
Bualuang iBanking และ Bualuang mBanking ธนาคารกรุงเทพฯ (ฟรีค่าธรรมเนียม)
SCB Easy Net และ SCB Easy App ธนาคารไทยพาณิชย์ฯ (ฟรีค่าธรรมเนียม)
Krungsri Online และ Krungsri Mobile App ธนาคารกรุงศรีอยุธยาฯ (ฟรีค่าธรรมเนียม)
K PLUS และ K Cyber Service ธนาคารกสิกรไทยฯ (ฟรีค่าธรรมเนียม)
Mobile Banking และ Internet Banking ธนาคารยูโอบีฯ (ฟรีค่าธรรมเนียม)
Mobile Banking (MyMo) และ Internet Banking ธนาคารออมสิน (ฟรีค่าธรรมเนียม)
TMB Mobile Banking และ Internet Banking ธนาคารทหารไทยฯ (ค่าธรรมเนียม 5 บาท/รายการ)
ผ่านทาง Application อื่นๆ
Cenpay บริษัทเครือเซนทรัลฯ (ค่าธรรมเนียม 7 บาท/รายการ)
TrueMoney Wallet (ฟรีค่าธรรมเนียม)
AirPay Application (ฟรีค่าธรรมเนียม)
easyBills by 2C2P (ค่าธรรมเนียม 6 บาท/รายการ)
mPay Wallet ,My AIS App ,Rabbit LINE Pay (ค่าธรรมเนียม 5 บาท/รายการ)
mPay STATION (ค่าธรรมเนียม 10 บาท/รายการ)
ผ่านทางห้างสรรพสินค้าและร้านสะดวกซื้อ
7-11 เคาน์เตอร์เซอร์วิส (ค่าธรรมเนียม 10 บาท/รายการ)
Tesco Lotus (ค่าธรรมเนียม 10 บาท/รายการ)
เคาน์เตอร์รับชำระ Big C (ค่าธรรมเนียม 10 บาท/รายการ)
รวมถึงช่องทางเติมเงินสำรองค่าผ่านทางพิเศษบัตร EasyPass ผ่านศูนย์บริการลูกค้า Easy Pass ของ กทพ. ได้แก่
One Stop Service (สำนักงานใหญ่) กทพ. วันจันทร์-ศุกร์ 08.30 น. - 15.30 น.
Easy Pass Fast Service (ศูนย์ควบคุมทางพิเศษฉลองรัช CCB3) วันจันทร์-ศุกร์ 08.30 น. - 15.30 น.
Easy Pass Fast Service (จุดพักรถปั้ม ปตท. บางนา(ขาออก)) วันจันทร์-เสาร์ 09.00 น. – 15.30 น.
และสามารถเติมเงินสำรองค่าผ่านทางพิเศษบัตรEasy Pass ได้ที่อาคารด่านเก็บค่าผ่านทางพิเศษทุกด่านฯ ของทางพิเศษเฉลิมมหานคร ศรีรัช ฉลองรัช บูรพาวิถี อุดรรัถยา กาญจนาภิเษก ศรีรัช-วงแหวนรอบนอกฯ
ทั้งนี้ ผู้ใช้บริการบัตร Easy Pass สามารถตรวจสอบยอดเงินคงเหลือ ได้จากป้ายแสดงค่าผ่านทางและยอดเงินคงเหลือด้านหลังตู้เก็บค่าผ่านทางในขณะขึ้นใช้บริการ หรือผ่านทางเว็ปไซต์ www.thaieasypass.com รวมถึงสามารถตรวจสอบยอดเงินคงเหลือ ตรวจสอบการใช้ Easy Pass และเติมเงินบัตร Easy Pass ผ่านทาง Application "EXAT Portal" ได้อีกช่องทางหนึ่งด้วย สอบถามรายละเอียดเพิ่มเติม โทร 1543 ศูนย์บริการข้อมูลผู้ใช้ทางพิเศษ EXAT Call Center ตลอด 24 ชั่วโมง
วันจันทร์ที่ 8 กุมภาพันธ์ 2564
การประชุมคณะกรรมการขับเคลื่อนการดำเนินงานด้านต่างประเทศของกระทรวงอุตสาหกรรม
นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการขับเคลื่อนการดำเนินงานด้านต่างประเทศของกระทรวงอุตสาหกรรม ครั้งที่ 4-1/2564 ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
วันนี้ (8 กุมภาพันธ์ 2564) เวลา 09.30 น. นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานการประชุมคณะกรรมการขับเคลื่อนการดำเนินงานด้านต่างประเทศของกระทรวงอุตสาหกรรม ครั้งที่ 4-1/2564 ซึ่งที่ประชุมได้ร่วมมือกันพิจารณาแนวทางการบูรณาการภารกิจร่วมกับหน่วยงานทีมประเทศไทย เพื่อไม่ให้เกิดความซ้ำซ้อนระหว่างหน่วยงาน โดยมี นายวรวรรณ ชิตอรุณ นายภานุวัฒน์  ตริยางกูรศรี รองปลัดกระทรวงอุตสาหกรรม และผู้แทนหน่วยงานที่เกี่ยวข้องเข้าร่วมประชุม ณ ห้องประชุม อก.1 ชั้น 2 อาคารสำนักงานปลัดกระทรวงอุตสาหกรรม
วันจันทร์ที่ 8 กุมภาพันธ์ 2564
​กระทรวงเกษตรฯ ผนึกทุกภาคส่วน เตรียมความพร้อมประชุมสุดยอดผู้นำระบบอาหารโลก 2021 (UNFSS)
​กระทรวงเกษตรฯ ผนึกทุกภาคส่วน เตรียมความพร้อมประชุมสุดยอดผู้นำระบบอาหารโลก 2021 (UNFSS) ระดมความคิดเห็นเพื่อขับเคลื่อนแผนงานของไทยให้สอดคล้องกับสหประชาชาติ
ดร.ทองเปลว กองจันทร์ ปลัดกระทรวงเกษตรและสหกรณ์ เปิดเผยภายหลังเป็นประธานการประชุมคณะกรรมการประสานงานกับองค์การอาหารและเกษตรแห่งสหประชาชาติ ครั้งที่ 1/2564 โดยมีนายระพีภัทร์ จันทรศรีวงศ์ รองปลัดกระทรวงเกษตรและสหกรณ์ เข้าร่วมประชุม ณ กระทรวงเกษตรและสหกรณ์ ว่า การประชุมในครั้งนี้เพื่อรับทราบผลการประชุมที่เกี่ยวข้องในรอบปี 2563 ซึ่งถึงแม้ว่าจะประสบกับสถานการณ์ COVID-19 แต่หน่วยงานที่เกี่ยวข้องได้ดำเนินงานอย่างใกล้ชิดกับองค์การอาหารและเกษตรแห่งสหประชาชาติ (Food and Agriculture Organization of the United Nations หรือ FAO) ซึ่งที่ผ่านมามีการประชุมที่เกี่ยวข้องจำนวนมาก ผ่านระบบออนไลน์ อาทิ การประชุมสมัชชาความร่วมมือทรัพยากรดินโลก (Global Soil Partnership Plenary Assembly: GSP PA) ครั้งที่ 8 การประชุมสภามนตรี FAO (FAO Council) ครั้งที่ 164 การประชุมสมัชชา เอฟ เอ โอ ประจำภูมิภาคเอเชียและแปซิฟิก (FAO Conference for Asia and the Pacific: APRC) ครั้งที่ 35 การประชุมคณะกรรมการด้านเกษตร (Committee on Agriculture: COAG) ครั้งที่ 27 การประชุมคณะกรรมการด้านป่าไม้ (Committee on Forestry: COFO) ครั้งที่ 25 การประชุม the 3rd Global Conference of the One Planet Sustainable Food Systems (SFS) Programme การประชุมสภามนตรี FAO (FAO Council) ครั้งที่ 165 ตลอดจนการจัดกิจกรรมวันดินโลกและการมอบรางวัลเหรียญภูมิพลวันดินโลก ประจำปี 2563 อีกทั้งได้รับทราบกิจกรรมที่สำคัญ ได้แก่ ความเป็นมา FAO Hand in Hand Initiative โครงการการประเมินผลกระทบของมาตรการควบคุมโรค COVID-19 ต่อระบบอาหาร ความมั่นคงทางอาหาร การบริโภคอาหาร และความเป็นอยู่ของคนไทย ความก้าวหน้าโครงการภายใต้กรอบความร่วมมือไทย-FAO (Country Programming Framework ฉบับปี 2018-2021) ความคืบหน้าการดำเนินการตามตัวชี้วัดเป้าหมายการพัฒนาที่ยั่งยืน (Sustainable Development Goals: SDG) ที่ 2 ยุติความหิวโหย (Zero Hunger) และความคืบหน้าการขึ้นทะเบียนพื้นที่ชุ่มน้ำทะเลน้อย จ.พัทลุง เป็นระบบมรดกทางเกษตรโลก
ดร.ทองเปลว กล่าวเพิ่มเติมว่า นอกจากนี้ที่ประชุมยังได้พิจารณาแผนงานในปี พ.ศ. 2564 ที่สำคัญ ได้แก่ การเตรียมความพร้อมของไทยสำหรับการประชุมสุดยอดผู้นำระบบอาหารโลก (UN Food Systems Summit 2021: UNFSS) ซึ่งจะจัดขึ้นในเดือนกันยายน 2564 ณ สหประชาชาติ นครนิวยอร์ก สหรัฐอเมริกา ซึ่งกระทรวงเกษตรและสหกรณ์ได้เห็นความสำคัญของการประชุมที่จะขับเคลื่อนการเปลี่ยนแปลงระบบอาหารของโลกให้มีความยั่งยืน และเข้าร่วมกิจกรรมของการประชุมโดยการจัดทำ National Dialogues การระดมความคิดเห็นทุกภาคส่วนที่จะช่วยขับเคลื่อนแผนงานของไทยให้สอดคล้องกับสหประชาชาติ และกระทรวงเกษตรและสหกรณ์ ได้มีการแต่งตั้งให้รองปลัดกระทรวงเกษตรและสหกรณ์ (นายระพีภัทร์ จันทรศรีวงศ์) ทำหน้าที่ผู้ประสานงานหลักของประเทศไทย (National Dialogues Convenor) ตลอดจนผู้เข้าร่วมประชุมได้แลกเปลี่ยนแนวทางการดำเนินการเตรียมความพร้อมของไทยอีกด้วย
“การประชุมครั้งนี้นับว่าเป็น National Dialogues ครั้งที่ 1 สำหรับการประชุม UNFSS ซึ่งที่ประชุมได้มีมติเห็นชอบแผนการดำเนินงานตามที่สำนักการเกษตรต่างประเทศ ในฐานะฝ่ายเลขานุการคณะกรรมการฯ เสนอ และดำเนินงานในส่วนที่เกี่ยวข้อง เพื่อนำเสนอทิศทางประเทศไทยโดยสอดคล้องกับทิศทางที่ UN กำหนด ต่อไป” ปลัดกระทรวงเกษตรและสหกรณ์ กล่าว
วันจันทร์ที่ 8 กุมภาพันธ์ 2564
รองนายกรัฐมนตรี นายวิษณุฯ ผลักดันการกระจายอำนาจด้านทรัพยากรธรรมชาติและสิ่งแวดล้อม นำร่องแก้ไขปัญหาหมอกควันไฟป่า ลดปัญหาฝุ่นละออง PM 2.5
รองนายกรัฐมนตรี นายวิษณุ เครืองาม ผลักดันการกระจายอำนาจด้านทรัพยากรธรรมชาติและสิ่งแวดล้อม นำร่องแก้ไขปัญหาหมอกควันไฟป่า ลดปัญหาฝุ่นละออง PM 2.5
วันนี้ (8 กุมภาพันธ์ 2563) เวลา 13.30 น. ณ ห้องประชุม 301 ตึกบัญชาการ 1 ทำเนียบรัฐบาล นายวิษณุ เครืองาม รองนายกรัฐมนตรี เป็นประธานในพิธีลงนามบันทึกความร่วมมือสนับสนุนการกระจายอำนาจด้านทรัพยากรธรรมชาติและสิ่งแวดล้อมระหว่าง 6 หน่วยงาน ได้แก่ สำนักงานปลัดสำนักนายกรัฐมนตรี กรมป่าไม้ กรมอุทยานแห่งชาติ สัตว์ป่าและพันธุ์พืช กรมทรัพยากรทางทะเลและชายฝั่ง สถาบันพัฒนาองค์การชุมชน (องค์การมหาชน) และกรมการส่งเสริมการปกครองท้องถิ่น โดยมีนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ และนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม และหน่วยงานที่เกี่ยวข้อง ร่วมเป็นสักขีพยานในครั้งนี้ด้วย
ในโอกาสนี้ รองนายกรัฐมนตรีแสดงความชื่นชมความร่วมมือระหว่าง 6 ที่ทำให้เกิดการ ลงนามบันทึกข้อตกลงความร่วมมือสนับสนุนการกระจายอำนาจด้านทรัพยากรธรรมชาติและสิ่งแวดล้อม จำนวน 3 ฉบับ ประกอบไปด้วย 1) บันทึกความร่วมมือ การส่งเสริมและสนับสนุนการปฏิบัติงานด้านการกระจายอำนาจด้านทรัพยากรธรรมชาติและสิ่งแวดล้อม เพื่อส่งเสริมและสนับสนุนการจัดการ อนุรักษ์ และฟื้นฟูทรัพยากรชายฝั่งทะเล การส่งเสริมอาชีพและชุมชนที่ทำกินและอยู่ที่อาศัยในบริเวณพื้นที่ชายฝั่งทะเลให้สมดุลและเป็นมิตรกับสิ่งแวดล้อม 2) บันทึกความร่วมมือ การส่งเสริมและสนับสนุนการปฏิบัติงานด้านการกระจายอำนาจด้านทรัพยากรธรรมชาติและสิ่งแวดล้อม เพื่อส่งเสริมและสนับสนุนงานควบคุมป้องกัน และดับไฟป่า และงานพัฒนาป่าชุมชน โดยเฉพาะชุมชนที่ทำกินและอยู่อาศัยในพื้นที่ป่าสงวนแห่งชาติ และ 3) บันทึกความร่วมมือ การส่งเสริมและสนับสนุนการปฏิบัติงาน หรือการอนุรักษ์ บำรุงรักษา และฟื้นฟูอุทยานแห่งชาติ วนอุทยาน สวนพฤกษศาสตร์ สวนรุกขชาติ เขตรักษาพันธุ์สัตว์ป่า หรือเขตห้ามล่าสัตว์ป่า เพื่อพัฒนาคุณภาพชีวิตของบุคคลและชุมชนที่อยู่อาศัยและทำกินภายในเขตพื้นที่โครงการเกี่ยวกับการอนุรักษ์และดูแลรักษาทรัพยากรธรรมชาติ อย่างยั่งยืนในอุทยานแห่งชาติ เขตรักษาพันธุ์สัตว์ป่าหรือเขตห้ามล่าสัตว์ป่า
ทั้งนี้ รองนายกรัฐมนตรีย้ำถึงความสำคัญในการกระจายอำนาจทั้งในด้านทรัพยากรธรรมชาติและสิ่งแวดล้อม รวมถึงด้านอื่น ๆ เพื่อให้ท้องถิ่นมีส่วนร่วมในการบริหารจัดการ พร้อมมุ่งหวังให้การลงนามบันทึกข้อตกลงฯ จะเป็นการนำร่องแก้ไขปัญหาฝุ่นละอองขนาดเล็ก PM 2.5 ที่เกิดจากหมอกควันและไฟป่าที่จำเป็นต้องแก้ไขอย่างเร่งด่วน และเพื่อเป็นแบบอย่างแนวทางให้หน่วยงานอื่นนำไปปฏิบัติใช้อีกด้วย
..................
กลุ่มประชาสัมพันธ์และเผยแพร่ สำนักโฆษก
วันอังคารที่ 9 กุมภาพันธ์ 2564
กสร. ขอความร่วมมือนายจ้าง ให้ลูกจ้างหยุดงานเพิ่มเติมเป็นกรณีพิเศษ ตามมติครม.
กรมสวัสดิการและคุ้มครองแรงงาน (กสร.) ขอความร่วมมือนายจ้าง สถานประกอบกิจการกำหนดวันหยุดเพิ่มเติมให้ลูกจ้างเป็นกรณีพิเศษ และวันหยุดตามประเพณีเพิ่มเติมในแต่ละภูมิภาคให้สอดคล้องตามมติคณะรัฐมนตรีเพื่อกระตุ้นการบริโภคภายในประเทศ และเศรษฐกิจในภาพรวม
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า ตามที่คณะรัฐมนตรีมีมติเมื่อวันที่ 29 ธันวาคม 2563 ได้กำหนดวันหยุดราชการเพิ่มเติมเป็นกรณีพิเศษ และกำหนดวันหยุดราชการประจำภูมิภาค รวมทั้งการเลื่อนวันหยุดชดเชยวันหยุดราชการ ประจำปี 2564 ซึ่งกำหนดให้วันศุกร์ที่ 12 กุมภาพันธ์ 2564 วันจันทร์ที่ 12 เมษายน 2564 วันอังคารที่ 27 กรกฎาคม 2564 และวันศุกร์ที่ 24 กันยายน 2564 เป็นวันหยุดราชการเพิ่มเป็นกรณีพิเศษ และกำหนดให้วันศุกร์ที่ 26 มีนาคม 2564 เป็นวันหยุดราชการประจำภาคเหนือ (ประเพณีไหว้พระธาตุประจำปี) วันจันทร์ที่ 10 พฤษภาคม 2564 เป็นวันหยุดราชการประจำภาคตะวันออกเฉียงเหนือ (ประเพณีงานบุญบั้งไฟ) วันพุธที่ 6 ตุลาคม 2564 เป็นวันหยุดราชการประจำภาคใต้ (ประเพณีสารทเดือนสิบ) และวันพฤหัสบดีที่ 21 ตุลาคม 2564 เป็นวันหยุดราชการประจำภาคกลาง (เทศกาลออกพรรษา) รวมถึงให้เลื่อนวันหยุดชดเชยวันปิยมหาราชจากวันจันทร์ที่ 25 ตุลาคม 2564 เป็นวันศุกร์ที่ 22 ตุลาคม 2564 เพื่อเป็นการกระตุ้นการบริโภคภายในประเทศ โดยเฉพาะด้านการท่องเที่ยวอันจะส่งผลกระทบเชิงบวกต่อภาคการท่องเที่ยวและเศรษฐกิจในภาพรวมของประเทศ นั้น
กสร. จึงขอความร่วมมือนายจ้าง สถานประกอบกิจการภาคเอกชน กำหนดให้วันที่ 12 กุมภาพันธ์ วันที่ 12 เมษายน วันที่ 27 กรกฎาคม และวันที่ 24 กันยายน2564 เป็นวันหยุดเพิ่มเติมให้ลูกจ้างเป็นกรณีพิเศษ และกำหนดวันหยุดตามประเพณีเพิ่มเติมให้ลูกจ้างในแต่ละภูมิภาคโดยให้สอดคล้องตามมติคณะรัฐมนตรีข้างต้น รวมถึงในกรณีวันหยุดตามประเพณี (วันปิยมหาราช) หากวันที่ 23 ตุลาคม ตรงกับวันหยุดประจำสัปดาห์ของลูกจ้าง นายจ้างอาจตกลงกับลูกจ้างให้ได้หยุดชดเชยวันหยุดตามประเพณีในวันทำงานถัดไป หรืออาจประกาศให้วันที่ 22 ตุลาคม เป็นวันหยุดเพิ่มเติมได้เพื่อให้ลูกจ้างได้มีวันหยุดต่อเนื่องและสามารถเดินทางกลับภูมิลำเนา หรือท่องเที่ยวต่างจังหวัด เพื่อสนับสนุนมาตรการกระตุ้นเศรษฐกิจของรัฐบาลทั้งนี้นายจ้างจะต้องจ่ายค่าจ้างในวันหยุดดังกล่าวให้แก่ลูกจ้างด้วย หากมีข้อสงสัยสอบถามได้ที่ สำนักงานสวัสดิการและคุ้มครองแรงงานจังหวัดทุกจังหวัด และสำนักงานสวัสดิการและคุ้มครองแรงงานกรุงเทพมหานคร ทั้ง 10 พื้นที่ หรือสายด่วน 1506 กด 3
วันจันทร์ที่ 8 กุมภาพันธ์ 2564
ปลัดวธ.บันทึกเทปรายการ “เล่าเรื่องไทยๆ กับ สายสวรรค์ ขยันยิ่ง”
ปลัดวธ.บันทึกเทปรายการ “เล่าเรื่องไทยๆ กับ สายสวรรค์ ขยันยิ่ง”
วันที่ ๘ กุมภาพันธ์ ๒๕๖๔ เวลา ๑๐.๓๐ น. นางยุพา ทวีวัฒนะกิจบวร ปลัดกระทรวงวัฒนธรรม บันทึกเทปรายการ “เล่าเรื่องไทยๆ กับ สายสวรรค์ ขยันยิ่ง” โดยมีเจ้าหน้าที่ที่เกี่ยวข้อง ร่วมชมการบันทึกเทป ณ บริเวณอาคารวัฒนธรรมวิศิษฏ์ กระทรวงวัฒนธรรม
โดยรายการจะออกอากาศระหว่างเดือนกุมภาพันธ์ - มีนาคม ๒๕๖๔ ทางสถานีโทรทัศน์ช่อง ๓ HD (๓๓)
วันจันทร์ที่ 8 กุมภาพันธ์ 2564
เช็กสิทธิ ‘เราชนะ’ ถ้าไม่ได้รับสิทธิ ต้องทำอย่างไร?
...
เริ่มเปิดให้ตรวจสอบสถานะผู้ได้รับสิทธิ "เราชนะ"
สำหรับกลุ่มประชาชนที่อยู่ในระบบฐานข้อมูล
ของแอปพลิเคชัน “เป๋าตัง”
ในโครงการคนละครึ่ง และเราเที่ยวด้วยกัน
.
5 ขั้นตอน เช็กสิทธิ “เราชนะ” มีดังนี้
1. เข้าสู่เว็บไซต์ www.เราชนะ .com
2. คลิกคำว่า "ตรวจสอบสถานะผู้ได้รับสิทธิ" (ปุ่มสีน้ำเงิน)
3. กรอกข้อมูลส่วนตัว ชื่อ – นามสกุล
เลขบัตรประชาชน 13 หลัก วัน/เดือน/ปีเกิด
4. กด "ตรวจสอบสถานะ"
5. ระบบจะแสดงสถานะว่าได้รับสิทธิหรือไม่
*** หากไม่ได้รับสิทธิ ระบบจะแจ้งเหตุผลให้ทราบด้วย
.
ผู้ผ่านการคัดกรองคุณสมบัติและได้รับสิทธิเราชนะ
จะได้รับโอนวงเงินสิทธิครั้งแรก
วันที่ 18 ก.พ. 64 จำนวน 2,000 บาท
และจะได้รับเพิ่มเป็นรายสัปดาห์ทุกวันพฤหัสบดี
จนวงเงินสิทธิครบ 7,000 บาท
.
กรณีที่ตรวจสอบแล้ว ไม่ผ่านการคัดกรองคุณสมบัติ
กระทรวงการคลัง ยืนยันว่า สามารถแจ้งขอทบทวนสิทธิได้
ที่เว็บไซต์ www.เราชนะ .com
ตั้งแต่วันที่ 8 ก.พ. – 8 มี.ค. 64
และสามารถตรวจสอบผลการทบทวนสิทธิ
ได้ที่เว็บไซต์ดังกล่าวเช่นเดียวกัน
.
โดยกระทรวงการคลัง จะนำข้อมูลของท่าน
ไปคัดกรองคุณสมบัติใหม่อีกครั้ง
และจะถือว่าผลการพิจารณาทบทวนสิทธิเป็นอันสิ้นสุด
.
หากมีข้อสงสัย สอบถามข้อมูลเพิ่มเติม ได้ที่
ศูนย์ช่วยเหลือผู้เข้าร่วมโครงการเราชนะ
โทร. 0 2273 9020 ต่อ 3250 3423 3424 3425
หรือ Call Center ธนาคารกรุงไทย จำกัด (มหาชน)
โทร. 0 2111 1144
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันจันทร์ที่ 8 กุมภาพันธ์ 2564
ก.เกษตรฯ แก้ปัญหาราคาดาวเรืองตกต่ำ โดยกรมส่งเสริมการเกษตรประสานงานพาณิชย์จังหวัด หาช่องทางการระบายสินค้าเพิ่มเติมพร้อมกับจัดทำแผนบริหารสินค้า ป้องกันปัญหาที่จะเกิดขึ้นต่อไป
กระทรวงเกษตรและสหกรณ์แก้ปัญหาราคาดาวเรืองตกต่ำ โดยกรมส่งเสริมการเกษตรประสานงานพาณิชย์จังหวัด หาช่องทางการระบายสินค้าเพิ่มเติมพร้อมกับจัดทำแผนบริหารสินค้า ป้องกันปัญหาที่จะเกิดขึ้นต่อไป
เมื่อวันที่ 7 ก.พ.64 นายฉันทานนท์ วรรณเขจร เลขาธิการสำนักงานเศรษฐกิจการเกษตร โฆษกกระทรวงเกษตรและสหกรณ์ ชี้แจงกรณีแก้ปัญหาราคาดาวเรืองตกต่ำในสถานการณ์โควิด-19 ระลอกใหม่ว่า สำนักงานเกษตร จ.นครราชสีมา ลงพื้นที่ตรวจสอบข้อเท็จจริงจากเกษตรกรในพื้นที่ อ.ครบุรี จ.นครราชสีมา ซึ่งปลูกดอกดาวเรือง รวมประมาณ 79 ไร่ ซึ่งปกติจะมีพ่อค้ามารับซื้อจากเกษตรกรไปจำหน่ายที่ปากคลองตลาด กทม. แต่เนื่องจากสถานการณ์การแพร่ระบาดของเชื้อไวรัสโควิด-19 วัดบางแห่งปิด และวัดที่สั่งซื้อเป็นประจำ ลดจำนวนการซื้อลง ทำให้พ่อค้าไม่รับซื้อจากเกษตรกร อย่างไรก็ตาม กรมส่งเสริมการเกษตรได้ประสานงานกับพาณิชย์จังหวัด เพื่อหาช่องทางการระบายสินค้าเพิ่มเติมพร้อมกับจัดทำแผนบริหารสินค้า เพื่อป้องกันปัญหาที่จะเกิดขึ้นต่อไป
ด้าน กระทรวงพาณิชย์ กรมการค้าภายใน ได้ชี้แจงเพิ่มเติมว่า ดอกดาวเรืองมีปริมาณผลผลิตเพิ่มขึ้น ขณะที่ด้านความต้องการใช้ลดลงค่อนข้างมาก ซึ่งเป็นผลกระทบจากสถานการณ์การแพร่ระบาดของเชื้อไวรัสฯ เนื่องจากดอกดาวเรืองจะใช้มากในด้านวัฒนธรรม-ศาสนา-การท่องเที่ยว จากการติดตามความเคลื่อนไหวของราคาดอกดาวเรืองปัจจุบัน (7 ก.พ.64) ราคาดอกดาวเรืองปรับขึ้นตามภาวะตลาดรองรับเทศกาลตรุษจีน โดยราคามีแนวโน้มจะปรับขึ้นอีกระดับหนึ่ง ทั้งนี้ สำนักงานพาณิชย์ จ.นครราชสีมา จะร่วมกับเกษตรจังหวัดลงพื้นที่แหล่งปลูกดอกดาวเรือง เพื่อสำรวจสถานการณ์ข้อเท็จจริง และเชื่อมโยงการจำหน่ายดอกดาวเรืองที่มีปัญหาด้านตลาดรองรับ เพื่อบรรเทาความเดือดร้อนให้แก่เกษตรกรผู้ปลูกดอกดาวเรืองต่อไป
--------------------
วันจันทร์ที่ 8 กุมภาพันธ์ 2564
ทะเบียนรถรูปแบบพิเศษ ใส่ชื่อบุคคลได้
วันเสาร์ที่ 6 กุมภาพันธ์ 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติหลักการร่างกฎกระทรวงกำหนดขนาด ลักษณะ และสีของแผ่นป้ายทะเบียน ซึ่งเป็นการกำหนดให้มีป้ายทะเบียนรูปแบบพิเศษ สำหรับรถยนต์นั่งส่วนบุคคลขนาดไม่เกิน 7 ที่นั่ง ให้มีตัวอักษรได้มากกว่า 2 ตัว มีสระและวรรณยุกต์ผสมได้ เพื่อเป็นป้ายทะเบียนประมูลรูปแบบใหม่ โดยอาจใส่เป็นชื่อเฉพาะของบุคคล ที่ไม่ซ้ำกับหมวดอักษรเดิม ไม่ใช้คำหยาบและไม่ขัดต่อศีลธรรม ซึ่งป้ายทะเบียนชุดใหม่นี้จะไม่กระทบต่อการออกป้ายทะเบียนรถแบบปกติที่ประชาชนจองได้ผ่านเว็บไซต์ของกรมการขนส่งทางบก และเลขทะเบียนสวยที่เปิดประมูลเป็นการทั่วไปในปัจจุบัน โดยรายได้จากการประมูลจะนำเข้ากองทุนเพื่อความปลอดภัยในการใช้รถใช้ถนน
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 8 กุมภาพันธ์ 2564
สธ.เผยผลเชิงรุกตลาดรถไฟ "สมุทรสาคร" พบติดเชื้อ 87 ราย ไม่พบรายงานเพิ่ม 4 วันแล้ว
กระทรวงสาธารณสุข เผยคลัสเตอร์แม่ค้าในตลาดรถไฟ จ.สมุทรสาคร ติดเชื้อในครอบครัว 1 ราย เป็นลูกสะใภ้ ส่วนการคัดกรองเชิงรุกพบติดเชื้อรวม 87 ราย ระบุตั้งแต่วันที่ 4 ก.พ. ยังไม่พบการติดเชื้อเพิ่ม ย้ำจังหวัดที่คุมโรคได้แล้วอาจเจอผู้ติดเชื้อใหม่ได้ แนะประช
กระทรวงสาธารณสุข เผยคลัสเตอร์แม่ค้าในตลาดรถไฟ จ.สมุทรสาคร ติดเชื้อในครอบครัว 1 ราย เป็นลูกสะใภ้ ส่วนการคัดกรองเชิงรุกพบติดเชื้อรวม 87 ราย ระบุตั้งแต่วันที่ 4 ก.พ. ยังไม่พบการติดเชื้อเพิ่ม ย้ำจังหวัดที่คุมโรคได้แล้วอาจเจอผู้ติดเชื้อใหม่ได้ แนะประชาชนต้องร่วมมือ สวมหน้ากาก ล้างมือ และเว้นระยะห่าง
วันนี้ (8 กุมภาพันธ์ 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงข่าวสถานการณ์โรคโควิด 19 ในประเทศไทย ว่า วันนี้ประเทศไทยมีผู้ติดเชื้อรายใหม่ 186 ราย มาจากระบบเฝ้าระวังในโรงพยาบาล141 ราย คัดกรองเชิงรุกในชุมชน 35 ราย และมาจากต่างประเทศ 10 ราย ไม่มีผู้เสียชีวิตเพิ่ม หายป่วยเพิ่มขึ้น 468 ราย ทำให้ระลอกใหม่ตั้งแต่วันที่ 15 ธันวาคม 2563 -8 กุมภาพันธ์ 2564 มีผู้ติดเชื้อสะสม 19,320 ราย หายสะสม 13,470 ราย เสียชีวิตสะสม 19 ราย ยังรักษาอยู่ 5,831 ราย โดยผู้ติดเชื้อรายใหม่มาจากสมุทรสาคร 163 ราย ปทุมธานีและสมุทรสงครามจังหวัดละ 4 ราย กทม. 3 รายเพชรบุรีและนครปฐมจังหวัดละ 1 ราย ทั้งนี้ ภาพรวมยังควบคุมสถานการณ์ได้ดี ซึ่งการพบผู้ติดเชื้อในจังหวัดที่ไม่มีผู้ติดเชื้อรายใหม่มาหลายวันสามารถเกิดขึ้นได้ เช่น นครปฐมและเพชรบุรี ทีมสอบสวนโรคได้ลงพื้นที่เพื่อควบคุมโรคอย่างรวดเร็วและเต็มที่ เพื่อค้นหาผู้สัมผัสเสี่ยงสูงเสี่ยงต่ำ ดังนั้นประชาชนคงเข้มมาตรการป้องกันตนเองอย่างเต็มที่ สวมหน้ากาก ล้างมือ เว้นระยะห่างและการ์ดไม่ตก
นายแพทย์เฉวตสรร กล่าวต่อว่า กรณีผู้ติดเชื้อบริเวณตลาดรถไฟ ต.มหาชัย จ.สมุทรสาคร พบการติดเชื้อในครอบครัวลูกสะใภ้เพียงรายเดียว เริ่มต้นจากผู้ป่วยหญิงอายุ 46 ปี อาชีพขายหมู ให้ประวัติรับเนื้อหมูจาก อ.โพธาราม จ.ราชุบรี มาขายที่ตลาดรถไฟ เดินทางกลับบ้านที่ อ.อัมพวา จ.สมุทรสงครามทุกวัน เริ่มมีอาการจมูกไม่ได้กลิ่นตั้งแต่วันที่ 22 มกราคม 2564 ไปตรวจหาเชื้อวันที่ 28 มกราคม 2564 ผลพบติดเชื้อ ต่อมาวันที่ 30 มกราคม 2564 พบลูกสะใภ้อายุ 26 ปีมีอาการป่วยเช่นกัน ทราบผลว่าติดเชื้อวันที่ 31 มกราคม 2564 จากกรณีดังกล่าว ได้เร่งค้นหาผู้ติดเชื้อเพิ่มเติมโดยนำรถเก็บตัวอย่างเชื้อชีวนิรภัยพระราชทานไปเชิงรุกค้นหา ตั้งแต่วันที่ 30 มกราคม - 4 กุมภาพันธ์ 2564 พบผู้ติดเชื้อรวม 87 ราย แบ่งเป็นคนไทย 33 ราย อยู่ใน จ.สมุทรสาคร 22 ราย เพชรบุรี 5 ราย กรุงเทพมหานคร นครปฐม และสุพรรณบุรี จังหวัดละ 1 ราย ที่เหลือ เป็นคนเมียนมา 52 ราย และลาว 2 ราย ใน จ.สมุทรสาคร
"ส่วนผู้ติดเชื้อใน จ.เพชรบุรี 5 ราย มาจากอ.บ้านลาด 3 ราย ชะอำ 1 ราย และยังไม่ทราบอำเภออีก 1 ราย โดยรายหนึ่งมีอาชีพขายผักที่ตลาดแม่น้อย มีประวัติไปซื้อผักจากตลาดศรีเมือง จ.ราชบุรี ซึ่งผู้ติดเชื้อทั้ง 5 ราย ไม่มีอาการป่วย มีผู้สัมผัสเสี่ยงสูงทั้งหมด 8 ราย ผลการตรวจหาเชื้อรอบแรกให้ผลเป็นลบ ทั้งนี้หลังเจอผู้ติดเชื้อรายสุดท้ายในวันที่ 4 กุมภาพันธ์ ก็ไม่พบผู้ติดเชื้อเพิ่มเติม คาดว่าสถานการณ์น่าจะควบคุมได้ แต่ยังไม่วางใจทั้งหมด ยังต้องติดตามต่อเนื่อง " นายแพทย์เฉวตสรรกล่าว
****************************8 กุมภาพันธ์ 2564
วันจันทร์ที่ 8 กุมภาพันธ์ 2564
รองนายกรัฐมนตรี พลเอก ประวิตรฯ เร่งจัดทำโครงการเขตที่ดินของรัฐแบบบูรณาการ มาตราส่วน 1:4,000 (one map) เพื่อแก้ปัญหาพื้นที่ดินของรัฐไม่ชัดเจน
รองนายกรัฐมนตรี พลเอก ประวิตรฯ เร่งจัดทำโครงการเขตที่ดินของรัฐแบบบูรณาการ มาตราส่วน 1:4,000 (one map) เพื่อแก้ปัญหาพื้นที่ดินของรัฐไม่ชัดเจน
วันนี้ (8 ก.พ. 64) เวลา 10.00 น. ณ ห้องประชุม 301 ตึกบัญชาการ 1 ทำเนียบรัฐบาล พลเอก ประวิตร วงษ์สุวรรณ รองนายกรัฐมนตรี เป็นประธานในการประชุมคณะกรรมการแก้ไขปัญหาการบุกรุกที่ดินของรัฐ (กบร.) ครั้งที่ 1/2564 ผ่านวิดิทัศน์ทางไกล (Video Conference) โดยมีนายวราวุธ ศิลปอาชา รัฐมนตรีกระทรวงทรัพยากรธรรมชาติและสิ่งแวดล้อม เข้าร่วมด้วย โดยรองนายกรัฐมนตรีกล่าวถึงการเร่งจัดทำแผนที่แนวเขตที่ดินของรัฐตามโครงการเขตที่ดินของรัฐแบบบูรณาการ มาตราส่วน 1:4,000 (one map) เพื่อทำให้แนวเขตพื้นที่ดินของรัฐมีความชัดเจนได้ พร้อมกำชับให้เร่งแก้ไขขั้นตอนและระยะเวลาในการอ่าน แปล ตีความภาพถ่ายทางอากาศที่ต้องใช้เวลานานให้มีความรวดเร็วยิ่งขึ้น
โอกาสนี้ กบร. ได้รายงานผลการดำเนินงาน ประจำปีงบประมาณ 2563 สรุปได้ดังนี้ มีการพิจารณากรณีราษฎรโต้แย้งสิทธิในที่ดินของรัฐ รวม 32,574 ราย เนื้อที่ 308,634 ไร่ และได้ข้อยุติรวม 16,178 ราย เนื้อที่ 128,598 ไร่ คิดเป็นร้อยละ 49 โดยสถิติประเภทที่ดินของรัฐที่เข้าสู่กระบวนการแก้ไขปัญหา มี 3 ประเภท ได้แก่ 1. ที่สาธารณประโยชน์ เนื้อที่รวม 120,450 ไร่ 2. ที่ราชพัสดุ เนื้อที่รวม 110,239 ไร่ และ 3. ที่ป่าไม้ เนื้อที่รวม 69,551 ไร่ พร้อมรับทราบความคืบหน้าของ ร่างพระราชบัญญัติปรับปรุงกระทรวง ทบวง กรม (ฉบับที่ ..) พ.ศ. .... (การจัดตั้งสำนักงานคณะกรรมการนโยบายที่ดินแห่งชาติ (คทช.)) ที่ขณะนี้อยู่ระหว่างการนำขึ้นทูลเกล้าทูลกระหม่อมถวายเพื่อพระมหากษัตริย์ทรงลงพระปรมาภิไธย และเมื่อประกาศในพระราชกิจจานุเบกษาแล้ว ให้บังคับใช้เป็นกฎหมายได้
ทั้งนี้ ที่ประชุมเห็นชอบเพิ่มเติม 3 ประเด็น ได้แก่ 1) การแก้ไขปัญหาและป้องกันการบุกรุกที่ดินของรัฐ ตามมาตรการของ กบร. ที่ได้วางแนวทางไว้ จำนวน 2 เรื่อง คือ เรื่องการพิสูจน์สิทธิการครอบครองที่ดินของบุคคลในเขตที่ดินของรัฐ และเรื่อง ขั้นตอนและวิธีการดำเนินงานของคณะอนุกรรมการการอ่านภาพถ่ายทางอากาศ ไปเป็นส่วนหนึ่งของมาตรการของ คทช. 2) อำนาจหน้าที่ของ กบร.จังหวัด กบร.กทม. และคณะอนุกรรมการพิจารณาการพิสูจน์สิทธิของ กบร. จังหวัดนครสวรรค์ ให้ถ่ายโอนไปเป็นอำนาจหน้าที่เพิ่มเติมของคณะอนุกรรมการนโยบายที่ดินจังหวัด (คทช.จังหวัด) และ 3) อำนาจหน้าที่ของคณะอนุกรรมการอ่านภาพถ่ายทางอากาศ ซึ่งเป็นภารกิจเฉพาะด้านที่สำคัญอีกประการหนึ่ง ให้เสนอสำนักงาน คทช. ก่อนนำเสนอให้ คทช. พิจารณาต่อไป
--------------------------------
กลุ่มประชาสัมพันธ์และเผยแพร่ สำนักโฆษก
วันจันทร์ที่ 8 กุมภาพันธ์ 2564
ธ.ก.ส.จัดตลาดนัดตรุษจีนและของดีวิถีชุมชน หนุนสินค้าเกษตรกร ฝ่าวิกฤตโควิด-19
ธ.ก.ส.จัดตลาดนัดรับเทศกาลตรุษจีน ระหว่าง 9 – 11 กุมภาพันธ์นี้ และพบกับตลาดนัดของดี วิถีชุมชน ซึ่งนำสินค้าจากเกษตรกรลูกค้า วิสาหกิจชุมชน และผู้ประกอบการ SMEs เกษตร กว่า 50 บูธ มาจำหน่าย วันที่ 23 – 25 กุมภาพันธ์ 2564 ณ บริเวณหน้า ธ.ก.ส. สำนักงานใหญ่
ธ.ก.ส.จัดตลาดนัดรับเทศกาลตรุษจีน รวบรวมสินค้าเกษตรและผลิตภัณฑ์ชุมชนจากเกษตรกรลูกค้าที่ได้รับผลกระทบจากการแพร่ระบาดของเชื้อไวรัสโควิด-19 อาทิ กุ้งก้ามกราม ส้มโอ เมล่อนญี่ปุ่น ขนมเทียน ขนมเข่ง ช่วยเพิ่มช่องทางการจำหน่ายสินค้า สร้างอาชีพ สร้างรายได้แก่เกษตรกรลูกค้า ระหว่าง 9 – 11 กุมภาพันธ์นี้ และพบกับตลาดนัดของดี วิถีชุมชน ซึ่งนำสินค้าจากเกษตรกรลูกค้า วิสาหกิจชุมชน และผู้ประกอบการ SMEs เกษตร กว่า 50 บูธ มาจำหน่าย วันที่ 23 – 25 กุมภาพันธ์ 2564 ณ บริเวณหน้า ธ.ก.ส. สำนักงานใหญ่ กรุงเทพฯ
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. จัดตลาดสินค้าจากเกษตรกรช่วงเทศกาลตรุษจีน ระหว่างวันที่ 9 – 11 กุมภาพันธ์ 2564 ณ บริเวณหน้า ธ.ก.ส. สำนักงานใหญ่ กรุงเทพฯ โดยนำผลผลิตทางการเกษตรและผลิตภัณฑ์ชุมชนจากเกษตรกรลูกค้าที่ได้รับผลกระทบจากการ แพร่ระบาดของเชื้อไวรัสโควิด-19 เพื่อให้เกษตรกร วิสาหกิจชุมชน และผู้ประกอบการ SMEs เกษตร ได้มีสถานที่และช่องทางในการจัดจำหน่ายสินค้า อันเป็นการเพิ่มโอกาสในการสร้างอาชีพ สร้างรายได้ และกระตุ้นให้มีเงินหมุนเวียนในระบบเศรษฐกิจ โดยในครั้งนี้มีบูธจำหน่ายสินค้ากว่า 10 บูธ อาทิ กุ้งก้ามกราม และไก่-หมูต้ม จังหวัดราชบุรี ส้มโอ จังหวัดพิจิตร เมล่อนญี่ปุ่น จังหวัดพระนครศรีอยุธยา ขนมเทียน ขนมเข่ง จังหวัดสงขลา และปอเปี๊ยะสด จังหวัดระยอง เป็นต้น
นอกจากนี้ ยังมีการจัดตลาดนัดของดี วิถีชุมชน ระหว่างวันที่ 23 – 25 กุมภาพันธ์ 2564 ณ บริเวณหน้า ธ.ก.ส. สำนักงานใหญ่ กรุงเทพฯ เพื่อให้เกษตรกร ทายาทเกษตรกร วิสาหกิจชุมชน และผู้ประกอบการ SMEs เกษตร นำสินค้ามาจำหน่ายรวมกว่า 50 บูธ
ทั้งนี้ เพื่อให้เป็นไปตามแนวทางการป้องกันโรคของกรมควบคุมโรค กระทรวงสาธารณสุข ธ.ก.ส. ได้จัดเตรียมมาตรการรักษาความสะอาดที่รัดกุม มีการจัดที่นั่งและอาคารสถานที่ตามหลักการเว้นระยะห่างทางสังคม (Social Distancing) รวมทั้งการตรวจวัดอุณหภูมิก่อนเข้าใช้ตลาด การล้างมือด้วยเจลแอลกอฮอล์ การสแกน QR Code “ไทยชนะ” ในการลงทะเบียนเข้าออกตลาด การสวมใส่หน้ากากอนามัยตลอดเวลาทั้งผู้ขายและผู้ซื้อ
“ธ.ก.ส. ขอเชิญชวนพี่น้องประชาชนมาร่วมชิม ชม ช้อป สินค้าจากผู้ผลิตสู่ผู้บริโภคโดยตรง ในงานเทศกาลตรุษจีน วันที่ 9 - 11 กุมภาพันธ์ 2564 และตลาดนัดของดี วิถีชุมชน วันที่ 23 – 25 กุมภาพันธ์ 2564 ณ บริเวณหน้า ธ.ก.ส. สำนักงานใหญ่ บางเขน เพื่อสร้างรายได้ สร้างอาชีพ และเป็นกำลังใจให้แก่เกษตรกร วิสาหกิจชุมชน และผู้ประกอบการ SMEs เกษตร ให้ก้าวผ่านวิกฤตโควิด-19 และผลิตสินค้าคุณภาพเพื่อกระตุ้นระบบเศรษฐกิจฐานรากของประเทศต่อไป” นายสมเกียรติกล่าว
วันจันทร์ที่ 8 กุมภาพันธ์ 2564
สธ.ติดตามมาตรการ Bubble and Seal สมุทรสาคร เข้าดำเนินการแล้วใน 9 โรงงานขนาดใหญ่
ปลัดกระทรวงสาธารณสุข ติดตามมาตรการ Bubble and Seal ในโรงงานอุตสาหกรรมขนาดใหญ่ จังหวัดสมุทรสาคร ดำเนินการแล้ว 9 แห่ง ส่งผลให้แนวโน้มสถานการณ์ดีขึ้น อัตราครองเตียงในโรงพยาบาลและโรงพยาบาลสนามลดลง ยังค้นหาผู้ติดเชื้อเชิงรุกในโรงงานขนาดกลาง ขนาดเล็
ปลัดกระทรวงสาธารณสุข ติดตามมาตรการBubble and Seal ในโรงงานอุตสาหกรรมขนาดใหญ่ จังหวัดสมุทรสาคร ดำเนินการแล้ว 9 แห่ง ส่งผลให้แนวโน้มสถานการณ์ดีขึ้น อัตราครองเตียงในโรงพยาบาลและโรงพยาบาลสนามลดลง ยังค้นหาผู้ติดเชื้อเชิงรุกในโรงงานขนาดกลาง ขนาดเล็ก และชุมชนเสี่ยงต่อเนื่อง
วันนี้ (8 กุมภาพันธ์ 2564) ที่ จ.สมุทรสาคร นายแพทย์เกียรติภูมิ วงศ์รจิต ปลัดกระทรวงสาธารณสุข พร้อมด้วยคณะผู้บริหาร ลงพื้นที่ติดตามสถานการณ์โควิด 19 และมาตรการBubble and Seal จ.สมุทรสาคร โดยนายแพทย์เกียรติภูมิกล่าวว่า จากมาตรการ Bubble and Seal ในโรงงานอุตสาหกรรมขนาดใหญ่ ที่กระทรวงสาธารณสุขได้วางแผนควบคุมโรคในพื้นที่ จ.สมุทรสาคร เพื่อป้องกันการแพร่เชื้อเป็นวงกว้างและการแพร่เชื้อสู่ชุมชนพบว่าเป็นไปตามแผนที่วางไว้ ได้รับความร่วมมือจากผู้ประกอบการโรงงานอุตสาหกรรมเป็นอย่างดี ดำเนินการในโรงงานขนาดใหญ่ไปแล้ว 9 แห่ง มีพนักงานรวมกว่า 52,000 คน ส่วนโรงงานขนาดกลาง/ขนาดเล็ก ตลาดสด และในชุมชนเสี่ยง ยังคงเฝ้าระวังค้นหาเชิงรุกต่อเนื่อง เพื่อติดตามและค้นหาผู้ติดเชื้อให้มากที่สุด
นายแพทย์เกียรติภูมิกล่าวต่อว่า จากการทำงานอย่างหนักของทีมกระทรวงสาธารณสุขและทุกหน่วยงานที่เกี่ยวข้องในการเฝ้าระวัง คัดกรอง ค้นหาผู้ติดเชื้อเชิงรุก และการได้รับความร่วมมืออย่างดีจากประชาชนทำให้สถานการณ์ขณะนี้มีแนวโน้มที่ดีขึ้น ส่งผลให้อัตราการครองเตียงในโรงพยาบาลและในโรงพยาบาลสนามลดลง ข้อมูล ณ วันที่ 8 กุมภาพันธ์ 2564 จำนวนเตียงในโรงพยาบาลรัฐ เอกชน ศูนย์ห่วงใยคนสาคร และศูนย์ห่วงใยแรงงานสาคร รวมทั้งหมด 8,030 เตียง มีผู้ติดเชื้อนอนรักษา 2,607 คน คิดเป็นร้อยละ 32.5
หากสถานการณ์ยังคงดีขึ้นเรื่อย ๆ เช่นนี้ คาดว่าจะปรับรูปแบบการใช้ประโยชน์โรงพยาบาลสนามเป็น Factory Quarantine ช่วยอำนวยความสะดวกกับผู้ประกอบการโรงงานอุตสาหกรรม ใช้เป็นที่พักของพนักงาน เพื่อให้ง่ายต่อการควบคุมโรคตามมาตรการ Bubble and Seal นอกจากนี้ได้สั่งการให้จังหวัดเตรียมแผนการจัดฉีดวัคซีนให้กับกลุ่มเป้าหมายต่อไป
*****************************8 กุมภาพันธ์ 2564
วันจันทร์ที่ 8 กุมภาพันธ์ 2564
โทษว่าด้วยการปรับเป็นพินัย
วันอาทิตย์ที่ 7 กุมภาพันธ์ 2564
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบร่าง พ.ร.บ.ว่าด้วยการปรับเป็นพินัย พ.ศ. ... ซึ่งเป็นส่วนหนึ่งของการปฏิรูปกฎหมายให้เป็นธรรมมากขึ้น โดยเปลี่ยนความผิดเล็กน้อยที่เป็นโทษปรับทางปกครองและอาญา เช่น ไม่แสดงใบขับขี่ สูบบุหรี่ในเขตปลอดบุหรี่ จอดรถขายของริมถนนสาธารณะ ให้เป็นการปรับเป็นพินัย และลงโทษด้วยการปรับเป็นเงินตามความรุนแรงของความผิด หรือกำหนดให้ทำงานบริการสังคมแทน โดยไม่มีการจำคุกหรือกักขัง และไม่ลงบันทึกในประวัติอาชญากรรม เพื่อคุ้มครองสิทธิและเสรีภาพของประชาชน ขณะนี้ร่างกฎหมายได้ผ่านความเห็นชอบของ ครม. แล้ว จะเข้าสู่การพิจารณาของสภาผู้แทนราษฎรต่อไป โดยการจำคุกจะเป็นโทษเฉพาะความผิดร้ายแรงเท่านั้น
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 8 กุมภาพันธ์ 2564
ผู้ช่วยรัฐมนตรีประจำกระทรวงอุตสาหกรรมให้สมาคมผู้ขับขี่รถจักรยานยนต์รับจ้างแห่งประเทศไทยเข้าพบ
ผู้ช่วยรัฐมนตรีประจำกระทรวงอุตสาหกรรมให้สมาคมผู้ขับขี่รถจักรยานยนต์รับจ้างแห่งประเทศไทยเข้าพบ
วันนี้ (8 กุมภาพันธ์ 2564) เวลา 13.00 น. นายธีระยุทธ วานิชชัง ผู้ช่วยรัฐมนตรีประจำกระทรวงอุตสาหกรรม ให้นายเฉลิม ชั่งทองมะดัน นายกสมาคมผู้ขับขี่รถจักรยานยนต์รับจ้างแห่งประเทศไทยและคณะเข้าพบ เพื่อหารือเกี่ยวกับมาตรการของกระทรวงอุตสาหกรรมในการช่วยเหลือหรือผลักดันให้มีการใช้รถจักรยานยนต์ไฟฟ้า ในกลุ่มอาชีพผู้ขับขี่จักรยานยนต์รับจ้าง รวมทั้ง หารือเกี่ยวกับแหล่งเงินกู้ และนำเงินกู้ที่ได้ไปใช้ในการจัดหารถจักรยานยนต์ไฟฟ้ามาใช้ในการประกอบอาชีพ และเพื่อช่วยลดมลพิษต่อไป ณ ห้องประชุม 1 ชั้น 2 อาคารสำนักงานปลัดกระทรวงอุตสาหกรรม
วันจันทร์ที่ 8 กุมภาพันธ์ 2564
คุมราคาสินค้าช่วงตรุษจีน ป้องกันฉวยโอกาสขึ้นราคา
...
ช่วงสัปดาห์เทศกาลตรุษจีนนี้
นายกรัฐมนตรีกำชับหน่วยงานที่เกี่ยวข้อง
ควบคุมราคาสินค้าให้เหมาะสม
โดยร้านค้าจะต้องมีป้ายแสดงราคาอย่างชัดเจน
.
รวมถึงสินค้าที่จำหน่ายทางออนไลน์
จะต้องคุมเข้มทั้งราคาและการโฆษณา
ป้องกันการเอารัดเอาเปรียบผู้บริโภค
.
หากประชาชนพบร้านค้ากระทำผิด
ฉวยโอกาสขึ้นราคาสินค้า – บริการ
สามารถแจ้งได้ที่ สายด่วนคุ้มครองผู้บริโภค 1166
.
นอกจากนี้ นายกรัฐมนตรีได้เชิญชวนประชาชน
จับจ่ายใช้สอยผ่าน “คนละครึ่ง” หรือ “เราชนะ”
เพื่อกระตุ้นเศรษฐกิจสู่ร้านค้าอย่างทั่วถึงอีกด้วย
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
อัลบั้มภาพ
ข่าวที่เกี่ยวข้อง
ถูกทำร้ายร่างกาย...เรียกค่าสินไหมทดแทนได้
ปรับโฉมท่าเรือเกาะสมุยรับ นทท. คาดพร้อมใช้ปี 2567
เช็กสิทธิ ‘เราชนะ’ ถ้าไม่ได้รับสิทธิ ต้องทำอย่างไร?
พุ่งขึ้น! 4 อันดับ ดัชนีนวัตกรรมไทย
IOC ยก ไทย ต้นแบบจัดแข่งกีฬา รับมือโควิดยอดเยี่ยม
วันจันทร์ที่ 8 กุมภาพันธ์ 2564
นายกฯ พบอุปทูตรักษาราชการ สถานเอกอัครราชทูตจีน อวยพรปีใหม่ให้ชาวจีน ชาวไทยเชื้อสายจีนพบกับความสุข ความสมหวัง สุขภาพแข็งแรง
นายกฯ พบอุปทูตรักษาราชการ สถานเอกอัครราชทูตจีน อวยพรปีใหม่ให้ชาวจีน ชาวไทยเชื้อสายจีนพบกับความสุข ความสมหวัง สุขภาพแข็งแรง
วันนี้ (วันที่ 8 กุมภาพันธ์ 2564) เวลา 10.30 น. ณ ห้องสีม่วง ตึกไทยคู่ฟ้า ทำเนียบรัฐบาล นายหยาง ซิน (Mr. Yang Xin) อุปทูตรักษาราชการ สถานเอกอัครราชทูตสาธารณรัฐประชาชนจีนประจำประเทศไทย ได้เข้าเยี่ยมคารวะ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่ออวยพรในโอกาสเทศกาลตรุษจีน ภายหลังเสร็จสิ้นการหารือ นายอนุชา บูรพชัยศรี โฆษกประจำสำนักนายกรัฐมนตรีได้กล่าวสรุป ดังนี้
นายกรัฐมนตรีได้กล่าวต้อนรับ นายหยาง ซิน ขอบคุณที่มาขอเข้าพบเพื่ออวยพรเนื่องในเทศกาลตรุษจีน และขอส่งความปรารถนาดีไปยัง ประธานาธิบดีสี จิ้นผิง นายกรัฐมนตรีหลี่ เค่อเฉียง และผู้บริหารของรัฐบาลจีน ตลอดจนประชาชนจีน และชาวไทยเชื้อสายจีนทุกคน ให้ทุกคนพบกับความสุข มีความสมหวัง สุขภาพแข็งแรง ในโอกาสมงคลนี้
อุปทูตรักษาราชการ สถานเอกอัครราชทูตสาธารณรัฐประชาชนจีนประจำประเทศไทย ขอบคุณนายกรัฐมนตรีที่ให้ความสำคัญ ในโอกาสปีใหม่จีนนี้ ประธานาธิบดีสี จิ้นผิง นายกรัฐมนตรีหลี่ เค่อเฉียง ฝากความปรารถนาดีมาถึงนายกรัฐมนตรีและภริยา ขออวยพรให้นายกรัฐมนตรี และประชาชนชาวไทยมีความสุข ประสบความสำเร็จ ปราศจากโรคภัยไข้เจ็บ ในปี 2563 ที่ผ่านมา แม้ว่าจะเป็นปีที่ยากลำบาก แต่ความร่วมมือระหว่างไทย-จีนไม่ได้หยุดนิ่ง สะท้อนความผูกพันและมิตรภาพระหว่างกัน ซึ่งส่งผลให้ไทยและจีนมีความร่วมมือกันเพื่อขับเคลื่อนความสัมพันธ์ได้อย่างต่อเนื่อง
นายกรัฐมนตรีชื่นชมจีนที่ประสบความสำเร็จในการควบคุมสถานการณ์การแพร่ระบาดของโรคโควิด-19 ไทยยืนยันความพร้อมที่จะร่วมมือกับจีนในทุกด้าน โดยเฉพาะการฟื้นฟูเศรษฐกิจและสังคม ของทั้งสองประเทศ จากผลกระทบของสถานการณ์โรคโควิด-19 ซึ่งความร่วมมือกันนี้จะส่งผลต่อยอดสำคัญในการขับเคลื่อนเศรษฐกิจระหว่างภูมิภาคต่อไป ซึ่งอุปทูตรักษาราชการจีนย้ำความร่วมมือด้านเศรษฐกิจระหว่างกันว่าในช่วงปี 2563 มูลค่าการค้าระหว่างไทย-จีนก็ขยายตัว และมีตัวเลขการลงทุนที่ไทยมากที่สุดในภูมิภาค
ทั้งสองฝ่ายต่างชื่นชม และขอบคุณความร่วมมือและความช่วยเหลือที่มีต่อกันในช่วงเวลาแห่งความยากลำบากนี้ ทราบว่าทุกหน่วยงานระหว่างไทย-จีนได้หารือกันผ่านความสัมพันธ์ฉันมิตร ทั้งนี้ นายกรัฐมนตรีกล่าวว่ารัฐบาลไทยยืนยันที่จะจัดหาวัคซีนให้ครอบคลุมร้อยละ 50 ของประชาชนอย่างเร็วที่สุด โดยจะเริ่มฉีดวัคซีนแก่ประชาชนตามที่ได้ กำหนดกลุ่มเสี่ยงที่ต้องการฉีดเร่งด่วนก่อน ซึ่งฝ่ายจีนแจ้งว่า วัคซีนจากบริษัท Sinovac ได้รับอนุญาตจากรัฐบาลจีนให้ส่งออกแล้ว และพร้อมจะส่งมายังประเทศไทยโดยเร็วที่สุด ตามที่ได้ตกลงกันไว้
ในโอกาสนี้ ทั้งสองฝ่ายยินดีที่จะมีความร่วมมือกันในสาขาที่เกี่ยวข้องด้านเศรษฐกิจอย่างต่อเนื่อง ทั้งด้าน E-commerce เขตพัฒนาพิเศษภาคตะวันออก (EEC) ไทยแลนด์ 4.0 ซึ่งนายกรัฐมนตรีได้เชิญชวนให้จีนพิจารณาลงทุนด้านเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว (Bio-Circular-Green Economy : BCG ) ซึ่งประเทศไทยให้ความสำคัญ
วันเสาร์ที่ 6 กุมภาพันธ์ 2564
“ทส. มอบหนังสือแสดงป่าชุมชน 5 ชุมชน พร้อมชื่นชมป่าชุมชนโคกป่าชี หนองห้าง เป็นป่าชุมชนต้นแบบ”
“ทส. มอบหนังสือแสดงป่าชุมชน 5 ชุมชน พร้อมชื่นชมป่าชุมชนโคกป่าชี หนองห้าง เป็นป่าชุมชนต้นแบบ”
“ทส. มอบหนังสือแสดงป่าชุมชน 5 ชุมชน พร้อมชื่นชมป่าชุมชนโคกป่าชี หนองห้าง เป็นป่าชุมชนต้นแบบ”
วันที่ 6 กุมภาพันธ์ 2564 เวลา 09.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานมอบหนังสือแสดงป่าชุมชน พร้อมมอบเงินอุดหนุน โครงการสร้างเศรษฐกิจชุมชนจากป่าชุมชนจังหวัดกาฬสินธุ์ และ ร่วมทำกิจกรรมทำแนวกันไฟเพื่อลดปริมาณเชื้อเพลิง ตามนโยบายชิงเก็บก่อนเผา โดยมี นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม นายทรงพล ใจกริ่ม ผู้ว่าราชการจังหวัดกาฬสินธุ์ และผู้บริหารระดับสูงของกระทรวง ร่วมในกิจกรรม ณ ป่าชุมชนโคกป่าชี บ้านหนองห้าง ต.หนองห้าง อ.กุฉินารายณ์ จ.กาฬสินธุ์
นายวราวุธ ได้กล่าวว่า “เป้าหมายของรัฐบาลและกระทรวงฯ ก็คือการเพิ่มพื้นที่ป่าให้ถึงร้อยละ 40 ของประเทศ ซึ่งวันนี้ได้มาเห็นถึงความรักที่มีต่อป่าชุมชน ของชาวบ้านหนองห้าง เมื่อเราดูแลป่า ป่าก็จะดูแลเรา”
นอกจากนั้น นายวราวุธ ยังได้กล่าวเพิ่มอีกว่า ตั้งใจจะเดินทางไปให้ครบทุกจังหวัดทั่วประเทศ เพื่อรับทราบถึงปัญหาที่แท้จริงในด้านทรัพยากรธรรมชาติและสิ่งแวดล้อมของประชาชน
ทั้งนี้ ป่าชุมชนโคกป่าชี บ้านหนองห้าง นี้ เป็นต้นแบบโครงการป่าชุมชน ได้รับพระราชทานธงราษฎรอาสาสมัครพิทักษ์ป่า (รสทป.) จาก สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ซึ่งปัจจุบันป่าแห่งนี้มีความสมบูรณ์อยู่มาก มีศูนย์ฝึกอบรม และการบริหารจัดการอย่างยั่งยืน
วันเสาร์ที่ 6 กุมภาพันธ์ 2564
รมว.วราวุธ เปิดโครงการน้ำบาดาลสุดล้ำ ช่วยเกษตรกร กาฬสินธุ์ สนองนโยบายสู้ภัยแล้งของรัฐบาล
รมว.วราวุธ เปิดโครงการน้ำบาดาลสุดล้ำ ช่วยเกษตรกร กาฬสินธุ์ สนองนโยบายสู้ภัยแล้งของรัฐบาล
รมว.วราวุธ เปิดโครงการน้ำบาดาลสุดล้ำ ช่วยเกษตรกร กาฬสินธุ์ สนองนโยบายสู้ภัยแล้งของรัฐบาล
วันที่ 6 กุมภาพันธ์ 2564 เวลา 09.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ลงพื้นที่บ้านกุดหว้า หมู่ที่ 2 ตำบลกุดหว้า อำเภอกุฉินารายณ์ จังหวัดกาฬสินธุ์ เพื่อติดตามผลการดำเนินโครงการพัฒนาแหล่งน้ำบาดาลเพื่อการเกษตร ด้วยเทคโนโลยีขั้นสูงเพื่อส่งเสริมการเกษตรแปลงใหญ่ ประจำปีงบประมาณ พ.ศ. 2564 พร้อมเปิดโครงการ โดยมี นายทรงพล ใจกริ่ม ผู้ว่าราชการจังหวัดกาฬสินธุ์ ให้การต้อนรับ และมี  นายศักดิ์ดา วิเชียรศิลป์ อธิบดีกรมทรัพยากรน้ำบาดาล เป็นผู้บรรยายให้ข้อมูลรายละเอียดของโครงการดังกล่าว
นายวราวุธ กล่าวว่า “โครงการด้านน้ำบาดาลแห่งนี้ นับเป็นโครงการที่ทันสมัยและมีขนาดใหญ่ที่สุดแห่งหนึ่งของประเทศ ต้องขอบคุณท่านนายกรัฐมนตรี และ พล.อ.ประวิตร วงษ์สุวรรณ รองนายกรัฐมนตรี ที่เห็นถึงความสำคัญในปัญหาความเดือดร้อนของประชาชนที่ต้องประสบภัยแล้งอย่างหนัก จึงได้อนุมัติงบประมาณให้กระทรวงฯ มาดำเนินโครงการดังกล่าว”
“การทำเกษตรกรรมจะต้องเป็นการเกษตรแบบใช้น้ำน้อย เพื่อให้เหมาะสมกับบริบทของการนำน้ำบาดาลมาใช้ และเป็นการลดต้นทุนในการผลิต เพิ่มรายได้ให้แก่ครัวเรือน ขอให้ทุกคนใช้น้ำอย่างรู้คุณค่า ในเบื้องต้น กรมทรัพยากรน้ำบาดาลจะเป็นพี่เลี้ยงในการดูแลระบบให้ ก่อนที่จะส่งต่อให้หน่วยงานในพื้นที่ดูแลต่อไป” นายวราวุธ กล่าวเพิ่มเติม
โครงการพัฒนาแหล่งน้ำบาดาลเพื่อการเกษตร ด้วยเทคโนโลยีชั้นสูงเพื่อส่งเสริมการเกษตรแปลงใหญ่ ประจำปีงบประมาณ พ.ศ. 2564 เป็นโครงการบ่อน้ำบาดาลขนาดความจุ 120 ลบ.ม./ ถัง จำนวน 4 ถัง ใช้พลังงานแสงอาทิตย์ขนาด 5,120 วัตต์ จำนวน 4 ชุด ติดตั้งพร้อมเครื่องปั่นกระแสไฟฟ้าขนาด 10 กิโลวัตต์ จำนวน 4 เครื่อง ทำการขุดลึกจากผิวดินเพียง 80 เมตร สามารถสูบน้ำบาดาลขึ้นมาได้มากถึง 12 ลบ.ม./ชั่วโมง มีระยะในการส่งน้ำไกลถึง 3 กิโลเมตร เพื่อใช้ประโยชน์ในพื้นทางการเกษตร จำนวนกว่า 760 ไร่ ผลิตปริมาณน้ำได้กว่า 2 แสน ลบ.ม./ปี
วันเสาร์ที่ 6 กุมภาพันธ์ 2564
นายกฯ เป็นห่วงประชาชน ขอเฝ้าระวังพายุฝนฟ้าคะนองและลมกระโชกแรงบริเวณประเทศไทยตอนบน ตั้งแต่วันที่ 7-9 กุมภาพันธ์ 2564
นายกฯ เป็นห่วงประชาชน ขอเฝ้าระวังพายุฝนฟ้าคะนองและลมกระโชกแรงบริเวณประเทศไทยตอนบน ตั้งแต่วันที่ 7-9 กุมภาพันธ์ 2564
นายอนุชา บูรพชัยศรี โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แจ้งเตือนประชาชนให้เฝ้าระวังอันตรายจากพายุฝนฟ้าคะนองที่จะเกิดขึ้นจากสภาพอากาศในช่วงวันที่ 7- 9 กุมภาพันธ์ 2564 ซึ่งกรมอุตุนิยมวิทยาได้ประกาศว่า บริเวณประเทศไทยตอนบนจะมีพายุฝนฟ้าคะนองกับมีลมกระโชกแรง และมีลูกเห็บตกบางพื้นที่ในบริเวณภาคเหนือและภาคตะวันออกเฉียงเหนือ โดยจะเริ่มมีผลกระทบบริเวณภาคเหนือในวันที่ 7 กุมภาพันธ์ 2564 ส่วนภาคตะวันออกเฉียงเหนือ ภาคกลาง ภาคตะวันออก รวมทั้งกรุงเทพมหานครและปริมณฑล มีผลกระทบในวันที่ 8-9 กุมภาพันธ์ 2564 จึงขอให้ประชาชนในบริเวณดังกล่าวระวังอันตรายจากพายุฝนฟ้าคะนองที่จะเกิดขึ้น โดยหลีกเลี่ยงการอยู่ในที่โล่งแจ้ง ใต้ต้นไม้ใหญ่ และป้ายโฆษณาที่ไม่แข็งแรง รวมถึงระวังอันตรายจากฟ้าผ่า สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตรไว้ด้วย หลังจากนั้นอุณภูมิจะลดลง 4-6 องศาเซลเซียส ในภาคเหนือและภาคตะวันออกเฉียงเหนือ ส่วนบริเวณภาคกลาง ภาคตะวันออก รวมทั้งกรุงเทพมหานครและปริมณฑล อุณภูมิจะลดลง 2-4 องศาเซลเซียส
นายอนุชา กล่าวเพิ่มเติมว่า ประชาชนสามารถติดตามข้อมูลจากกรมอุตุนิยมวิทยาได้ที่เว็บไซต์ http://www.tmd.go.th หรือสอบถามได้ที่สายด่วนพยากรณ์อากาศ 1182 ตลอด 24 ชั่วโมง
------------------------
วันเสาร์ที่ 6 กุมภาพันธ์ 2564
รมว.ทส. เยี่ยมชมพิพิธภัณฑ์สิรินธร มุ่งให้เป็นแหล่งเรียนรู้ด้านธรณีวิทยาที่สำคัญ
รมว.ทส. เยี่ยมชมพิพิธภัณฑ์สิรินธร มุ่งให้เป็นแหล่งเรียนรู้ด้านธรณีวิทยาที่สำคัญ
รมว.ทส. เยี่ยมชมพิพิธภัณฑ์สิรินธร มุ่งให้เป็นแหล่งเรียนรู้ด้านธรณีวิทยาที่สำคัญ
วันที่ 6 กุมภาพันธ์ 2564 เวลา 14:00 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม ได้เดินทางไปยังพิพิธภัณฑ์สิรินธร อำเภอสหัสขันธ์ จังหวัดกาฬสินธุ์ ในการเยี่ยมชมพิพิธภัณฑ์ ในส่วนหลุมขุดค้นไดโนเสาร์ภูกุ้มข้าว อาคารนิทรรศการ  และห้องปฏิบัติการทางบรรพชีวินวิทยา เพื่อรับฟังบรรยายสรุป และปัญหาอุปสรรคจากการดำเนินงานห้วงที่ผ่านมา ทั้งนี้ เพื่อให้เป็นแหล่งเรียนรู้ด้านธรณีวิทยา และบรรพชีวินวิทยาที่สำคัญ
สำหรับพิพิธภัณฑ์สิรินธรนั้น กระทรวงทรัพยากรธรรมชาติและสิ่งแวดล้อม โดย กรมทรัพยากรธรณี ได้สร้างอาคารวิจัยขึ้นบริเวณหลุมที่มีการขุดค้นพบไดโนเสาร์ภูกุ้มข้าว ที่มีอายุกว่า 130 ล้านปี นอกจากนั้น ยังมีอาคารปฏิบัติการเพื่อใช้เป็นสถานที่ทำการอนุรักษ์ ศึกษาค้นคว้า และเก็บรวมรวมซากดึกดำบรรพ์ที่สำรวจพบในประเทศไทย ซึ่งศูนย์ศึกษาวิจัยและพิพิธภัณฑ์ไดโนเสาร์ภูกุ้มข้าว หรือ พิพิธภัณฑ์สิรินธร แห่งนี้ นับว่าเป็นศูนย์วิจัยเกี่ยวกับไดโนเสาร์และพิพิธภัณฑ์ไดโนเสาร์แห่งแรกของประเทศไทย โดยได้รับพระราชทานนามจาก สมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ว่า “พิพิธภัณฑ์สิริธร”
วันเสาร์ที่ 6 กุมภาพันธ์ 2564
โควิดไม่หยุดโคดดิ้ง รัฐบาลเดินหน้าอบรมครู ปูพื้นฐานสู่การเรียนภาษาคอมพิวเตอร์สอดรับยุคดิจิทัล
โควิดไม่หยุดโคดดิ้ง รัฐบาลเดินหน้าอบรมครู ปูพื้นฐานสู่การเรียนภาษาคอมพิวเตอร์สอดรับยุคดิจิทัล
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ตามที่รัฐบาลได้กำหนดให้วาระการพัฒนาคนสู่ศตวรรษที่21 เป็นวาระเร่งด่วน การส่งเสริมให้คนรุ่นใหม่มีทักษะในการคิดวิเคราะห์ และความสามารถในการใช้ภาษาคอมพิวเตอร์ (Coding) เป็นหนึ่งในหัวใจสำคัญ ซึ่งเรื่องนี้ ดร.คุณหญิงกัลยา โสภณพาณิชย์ รัฐมนตรีช่วยว่าการกระทรวงศึกษาธิการ รายงานความก้าวหน้าให้นายกรัฐมนตรีทราบว่า ได้ดำเนินการพัฒนาการเรียนการสอนที่เป็นการปูพื้นฐานทักษะในระดับเด็กเล็ก ก่อนที่จะเข้าสู่การสอนภาษาคอมพิวเตอร์ในชั้นเด็กโต ซึ่งตั้งแต่เล็กเด็กจะต้องมีทักษะในการคิด วิเคราะห์ แยกแยะ การแก้ไขปัญหาในชีวิตประจำวันด้วยเหตุด้วยผล และเมื่อโตขึ้นในระดับมัธยมและอุดมศึกษา พื้นฐานการคิดวิเคราะห์ที่ดีนี้จะส่งผลให้นักเรียนมีความเข้าใจในการเรียนวิชาภาษาคอมพิวเตอร์ได้อย่างมีประสิทธิภาพ
ในช่วงปีที่ผ่านมา สำนักงานการศึกษาขั้นพื้นฐาน (สพฐ.)ร่วมกับ สถาบันส่งเสริมการสอนวิทยาศาสตร์และเทคโนโลยี (สสวท.) จัดอบรมครูออนไลน์หลักสูตรการเรียนรู้ วิทยาการคำนวณ-โคดดิ้งสำหรับครูไปแล้ว 1.4 แสนคน และจะเดินหน้าต่อ ซึ่งขณะนี้มีครูลงทะเบียนขอรับการอบรมทั้งหมด 2 แสนกว่าคน มากไปกว่านั้น สำหรับโรงเรียนขนาดเล็กในพื้นที่ห่างไกล จะมีการสาธิตการประยุกต์ใช้โค้ดดิ้งกับสาระวิชาทั่วไป เพื่อให้นักเรียนเข้าใจถึงการคิดวิเคราะห์ แก้ปัญหาในชีวิตประจำวันที่มีความเหมาะสมกับสภาพแวดล้อมของท้องถิ่น ในขณะที่สำนักงานพัฒนาวิทยาศาสตร์และเทคโนโลยีแห่งชาติ (สวทช.) อีกหน่วยงานสำคัญที่ส่งเสริมการเรียนภาษาคอมพิวเตอร์ในระดับมัธยม ได้พัฒนาสื่อการสอนการเขียนโปรแกรมคอมพิวเตอร์ให้แก่โรงเรียนทั่วประเทศแล้วกว่า 2,200 โรงเรียน
นางสาวรัชดา กล่าวเพิ่มเติมว่า นายกรัฐมนตรีเน้นย้ำเสมอว่าในยุคดิจิทัลนี้ เยาวชนไทยต้องมีทักษะในเรื่องการคิดวิเคราะห์ให้มาก ทั้งเพื่อเป็นประโยชน์ในการแก้ไขปัญหาในชีวิตประจำวันด้วยเหตุด้วยผล และการคิดวิเคราะห์เป็นพื้นฐานสำคัญของการพัฒนาการเรียนรู้ภาษาคอมพิวเตอร์ ซึ่งเป็นทักษะและความรู้ที่ภาคเอกชนต้องการอย่างมาก รัฐบาลพร้อมให้การสนับสนุนในทุกด้านที่จะเป็นการพัฒนาเยาวชนไทยให้มีทักษะสอดรับกับสังคมในยุคดิจิทัล และรู้จักการใช้ศักยภาพของตนเองเพื่อสร้างสรรค์ผลงานที่เป็นประโยชน์ทางเศรษฐกิจและสังคม
------------------------
วันเสาร์ที่ 6 กุมภาพันธ์ 2564
นายกรัฐมนตรี ยกสถานการณ์โควิด-19 ที่ผ่านมาเป็นบทเรียน พร้อมวิเคราะห์ เรียนรู้ต่อเนื่อง เพื่อรับมือกับสถานการณ์ในปัจจุบัน
นายกรัฐมนตรี ยกสถานการณ์โควิด-19 ที่ผ่านมาเป็นบทเรียน พร้อมวิเคราะห์ เรียนรู้ต่อเนื่อง เพื่อรับมือกับสถานการณ์ในปัจจุบัน
วันนี้ (6 กุมภาพันธ์ 2564) เวลา 8.30 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พูดคุยถึงการบริหารจัดการกับการระบาดใหม่ของโควิด-19 ในประเทศ ผ่าน PM PODCAST สรุปประเด็นดังนี้
นายกรัฐมนตรีกล่าวถึงการระบาดโควิด-19 ในประเทศครั้งนี้ ไม่ได้เชื่อมโยงกับการระบาดในรอบแรก ที่ไทยสามารถควบคุมการแพร่ระบาดของโควิด-19 ได้ภายในสองเดือน การระบาดในรอบปัจจุบันส่งผลกระทบต่อระบบเศรษฐกิจอย่างต่อเนื่อง จึงต้องนำสถานการณ์ที่ผ่านมาเป็นบทเรียน วิเคราะห์ ประมวลสถานการณ์อย่างต่อเนื่อง ทำให้เกิดการเรียนรู้ เชื่อมั่น สามารถรับมือกับสถานการณ์ดังกล่าวได้มากขึ้น รวมทั้งใช้มาตรการต่างๆ ที่สอดคล้องกับสถานการณ์ โดยตั้งอยู่บนหลักวิชาการและบริบทของประเทศไทย เช่น การปิดสถานประกอบการที่ต้องคำนึงถึงตัวเลขสถิติเพื่อออกมาตรการที่เหมาะสม ปัจจุบันรัฐบาลสามารถเลี่ยงการล็อคดาวน์ เปลี่ยนเป็นการแบ่งพื้นที่และกำหนดมาตรการควบคุมให้เหมาะสมกับความเสี่ยงของพื้นที่ในแต่ละระดับ ลดผลกระทบต่อการใช้ชีวิตประจำวันของประชาชน และลดผลกระทบเศรษฐกิจของประเทศในภาพรวมได้มากที่สุด
นายกรัฐมนตรีเผยช่วงแรกของการระบาดครั้งนี้ หนักหน่วงกว่าที่ผ่านมา เพราะเกิดการระบาดในกลุ่มแรงงานต่างด้าว บ่อนการพนัน ซึ่งระดมสรรพกำลังติดตามสอบสวนโรคทุกราย เพิ่มการตรวจเชิงรุกในพื้นที่โรงงาน ชุมชน โดยใช้มาตรการ Bubble and Seal ไม่ให้มีการระบาดออกนอกพื้นที่ ไม่ต้องปิดโรงงาน และเศรษฐกิจก็ยังสามารถดำเนินต่อไป เมื่อสถานการณ์คลี่คลายลงรัฐบาลจะผ่อนคลายมาตรการควบคุมให้สอดคล้องกับความเป็นจริง พร้อมทั้งกำชับหน่วยงานความมั่นคงให้เฝ้าระวังพื้นที่แนวชายแดน ป้องกันการลักลอบเข้าเมืองอย่างเข้มงวด
นายกรัฐมนตรียังกล่าวถึงการทำงานของหน่วยงานต่างๆ เช่น กระทรวงมหาดไทยได้สร้างกลไกเสริมเชื่อมโยงกับ ศบค. ระดับประเทศ ระดับตำบล บูรณาการร่วมกับกับหน่วยงานสาธารณสุขเพื่อสร้างโครงข่ายเฝ้าระวังทั่วประเทศ ขณะที่กระทรวงกลาโหมและตำรวจ จัดชุดตรวจดูแลสถานประกอบการที่มีความเสี่ยงต่อการแพร่ระบาดให้ดำเนินตามมาตรการป้องกันโรคตามที่ ศบค. กำหนด โดยเฉพาะการเร่งติดตามกลุ่มบุคคลมั่วสุมทำผิดกฎหมาย ที่มีความเสี่ยงต่อการแพร่ระบาด พร้อมทั้งดำเนินการตามกฎหมายอย่างเด็ดขาด สำหรับการทำงานในส่วนของ ศบค. คือการตรวจเชิงรุกควบคู่กับการจัดตั้งโรงพยาบาลสนาม ติดตามสอบสวนผู้ที่มีความเสี่ยง
นายกรัฐมนตรียังย้ำในช่วงท้ายถึงความสำคัญของโรงพยาบาลสนามว่า เป็นทางออกหนึ่งที่สร้างความเชื่อมั่น ช่วยเพิ่มประสิทธิภาพการทำงานของหมอ พยาบาล ในการดูแลทั้งผู้ป่วยนอก ผู้ป่วยใน ผู้ป่วยโควิด ให้ได้รับการดูแลอย่างเหมาะสม รวมทั้งจัดพื้นเหมาะสมให้กับผู้ติดเชื้อ ป้องกันการแพร่เชื้อไปสู่ชุมชน ซึ่งการจัดตั้งโรงพยาบาลสนามต้องเป็นไปตามมาตรฐานที่กำหนดไว้แล้วเพื่อให้ความสำคัญกับความปลอดภัยเป็นอันดับแรกภายใต้การทำงานร่วมกันของกระทรวงสาธารณสุข
………………………………..
กลุ่มประชาสัมพันธ์และเผยแพร่ สำนักโฆษก
Your browser does not support the video tag.